
Резюме: Докладът предлага теоретично обоснован анализ на конфликта между САЩ, Израел и Иран като пример за трансформацията на съвременната война. Чрез интегриране на концепции от стратегическите изследвания и теорията на международните отношения се анализират асиметричното възпиране, хибридните форми на конфликт, стратегическите погрешни възприятия, ерозията на нормативните ограничения и преходът към постхегемонен международен ред. 

Аbstract: This paper provides a theoretically grounded analysis of the conflict between the United States, Israel, and Iran as an illustration of the transformation of modern warfare. Drawing on concepts from strategic studies and international relations theory, it examines asymmetric deterrence, hybrid forms of conflict, strategic misperceptions, the erosion of normative constraints, and the transition toward a post-hegemonic international order.

Войната на САЩ и Израел срещу Иран разкри не само поредица от стратегически погрешни преценки, но и по-дълбока трансформация в логиката на съвременните конфликти, тяхната легитимация и динамиката на ескалация. Ключовият въпрос вече не се свежда до разпределението на силата, а до способността военното превъзходство да бъде трансформирано в политически контрол и предвидими стратегически резултати.
Последната ескалация в Персийския залив постави под въпрос традиционното възприемане на американското военно присъствие като еднозначна гаранция за сигурност. Военните бази могат едновременно да изпълняват възпираща функция и да увеличават уязвимостта на приемащите държави, превръщайки територията им в потенциална цел при регионална ескалация.
Конфликтът на Съединените щати и Израел срещу Иран надхвърля рамките на поредната близкоизточна война. Той поставя въпроси за устойчивостта на американското възпиране, границите на интервенционизма, ролята на регионалните сили и ерозията на установените международни норми. Анализатори като британския дипломат Аластър Крук разглеждат тези процеси като част от по-широкия преход от западно доминиран към по-фрагментиран и многополюсен международен ред [1].
Ако за Клаузевиц войната е продължение на политиката с други средства, настоящият конфликт поставя по-тревожен въпрос: какво се случва, когато ескалацията започне да измества стратегията, а военните средства постепенно се отклоняват от ясно дефинираната политическа цел?
Настоящият анализ извежда дванадесет геополитически урока от войната на САЩ и Израел срещу Иран, като ги позиционира в контекста на класически и съвременни теории за войната, възпирането и трансформацията на международния ред.
1. Асиметричната война промени разбирането за сила
Стратегията на Иран показа, че военното превъзходство невинаги води до стратегическо надмощие. Чрез децентрализирани мрежи, безпилотни системи, кибероперации и натиск върху морските комуникации Техеран успя да увеличи значително материалните разходи за конфликта на своите противници. Както отбелязва Аластър Крук, подобна стратегия не преследва  непременно традиционна военна победа, а цели постепенно изтощаване на волята и устойчивостта на противника [2]. Така войната се превръща в състезание по издръжливост, а не по огнева мощ. 
2. Отслабване на ефективността на американското възпиране
Уязвимостта на американските военни бази, военноморски сили и логистични вериги все по-осезаемо поставя под въпрос представата за безспорно военно превъзходство. В оспорвана оперативна среда възпирането вече не зависи единствено от технологичното преимущество и огневата мощ, а все повече от способността силите да оцелеят, да се разсредоточат и да поддържат продължителни операции под натиск. Както се отбелязва в анализ на RAND Corporation, американските бази са „прекалено уязвими за атаки със залпове от високоточни балистични и крилати ракети“. В този контекст устойчивостта се превръща в също толкова важен елемент на възпирането, колкото и способността за нанасяне на удар [3].
3. Отслабване на съюзническото единство 
Колебливите позиции на европейските държави отразяват по-широка тенденция към отслабване на традиционните йерархични модели на съюзнически отношения. Разминаващите се икономически, политически и стратегически интереси все по-често поставят на изпитание единството на Запада. Както отбелязва Аластър Крук, „Западът вече се разпадна като единно цяло“. В тази среда съюзническата солидарност е по-малко автоматична и все повече зависи от конкретните национални интереси, рискове и стратегически приоритети [4].
4. Държавите от Персийския залив диверсифицират своята стратегия
Държавите от Персийския залив съществено преосмислиха външнополитическата си стратегия и стратегическа ориентация. Един от парадоксите, които войната в Близкия изток разкри е, че присъствието на американски военни сили на тяхна територия, вместо единствено да укрепва сигурността им, същевременно увеличи и тяхната уязвимост. В отговор, държавите от Персийския залив активно диверсифицират външнополитическите си и стратегически партньорства. Предпазливо развиват отношенията си с Иран, като паралелно задълбочават връзките си с Китай и други глобални актьори. Сигурността все по-малко се „възлага“ на един външен гарант и все повече се изгражда чрез постоянен процес на договаряне, диверсификация на партньорствата и балансиране на интересите
5. Геоикономиката се превърна в бойно поле
Нарушаването на корабоплаването през Ормузкия проток показа колко лесно глобалните икономически потоци могат да се превърнат от източник на взаимозависимост в инструмент за стратегически натиск. Контролът върху енергийните доставки, морските транспортни маршрути и критичните търговски артерии придобива все по-голямо значение наред с традиционните военни средства. Към тях се добавя и финансовото измерение – санкции, ограничения върху достъпа до финансови системи и стремеж на част от държавите да намалят зависимостта си от долара. Така границата между икономическа политика и стратегическо противопоставяне все повече се разми. Тази тенденция съответства и на анализите на Международния институт за стратегически изследвания (IISS), според които нарастващата геополитическа фрагментация трансформира характера на икономическата взаимозависимост. Стратегическите транспортни маршрути, енергийните потоци и глобалните вериги за доставки вече функционират не само като механизми на взаимна зависимост, но и като източници на стратегическа уязвимост и средства за политически натиск [5].
6. Стратегиите за смяна на политическите режими остават структурно неефективни
Въпреки натрупания опит от Ирак до Либия, в определени стратегически среди продължава да присъства разбирането, че политическата трансформация може да бъде постигната чрез принуда. Анализаторите многократно подчертават, че стратегиите за елиминиране на политическото ръководство рядко водят до политическо подчинение. Напротив, те често засилват вътрешната кохезия и легитимността на режима, предизвикват националистическа мобилизация и не успяват да разрушат основните институционални структури.
По подобен начин очакванията, че вътрешни малцинства или опозиционни групи – например кюрдското население в Иран – ще се мобилизират срещу режима под външен натиск, също се оказаха погрешни. Вместо да отслаби иранската държава, външният натиск укрепи нейната вътрешна консолидация. Така нареченият ефект „обединение около знамето“ (rally-around-the-flag effect) насочи вътрешното обществено недоволство към външната заплаха. Подобен модел се наблюдаваше както във войната в Ирак, така и във войната във Виетнам и продължава да се проявява с впечатляваща последователност.
7. Илюзията в основата на интервенционизма
[bookmark: _Hlk237447676]Очакването, че външният военен и политически натиск може да предизвика вътрешен срив или бърза политическа трансформация в Иран, илюстрира механизма, който Робърт Джървис определя като misperception – погрешно възприятие на намеренията, поведението и устойчивостта на другия [6]. В подобни ситуации външните актьори са склонни да интерпретират сложната вътрешна динамика на дадено общество през призмата на собствените си стратегически предпоставки и очаквания. Този риск е особено видим в част от американските и израелските оценки за Иран, включително сред представители на обкръжението на Доналд Тръмп и в дългогодишната твърда позиция на Бенямин Нетаняху спрямо иранския режим.
Подобни оценки обаче невинаги съвпадат с тези на цялата американска разузнавателна общност и могат да подценят способността на иранската политическа система и общество да абсорбират външен натиск, да се адаптират към него и дори временно да се консолидират в отговор на външна заплаха.
Именно тук концепцията на Джървис придобива особена аналитична стойност. Според него политическите лидери не възприемат външната среда напълно обективно, а интерпретират постъпващите сигнали през когнитивни филтри, формирани от вече съществуващи убеждения, исторически аналогии и предварителни очаквания. В резултат стратегическите решения могат да се основават не толкова на реалното поведение и устойчивост на противника, колкото на представата за това как, според вземащите решения, той би трябвало да реагира. Именно това разминаване между очаквана и реална реакция често стои в основата на сериозни стратегически преценки.
8. Капанът на ескалацията без ясно дефинирана крайна цел
Навлизането на Съединените щати в конфликта между Израел и Иран осветли един от класическите проблеми на стратегическото планиране – несъответствието между военните действия и ясно формулираната крайна политическа цел. Когато липсва убедителна стратегия за това как военният натиск може да се превърне в устойчив политически резултат, самото продължение на военния ангажимент може да се превърне в цел само по себе си [7]. Оттеглянето започва да се възприема не просто като промяна на стратегията, а като риск за международния авторитет, съюзническите отношения и способността за бъдещо възпиране.
[bookmark: _Hlk237447708]Тази динамика може да се разгледа и през аналитичната рамка на Греъм Алисън, според която външнополитическите решения невинаги са резултат от единен и последователен стратегически замисъл [8]. Те често се формират посредством взаимодействието между институционални процедури, бюрократични интереси и конкуриращи се политически приоритети. В подобна среда предприетите действия ограничават пространството за последващ избор, а политическата цена на отстъплението нараства. Така се формира динамика на ескалационна инерция, при която всяка следваща стъпка се легитимира с необходимостта да бъдат запазени резултатите и политическата достоверност, произтичащи от предходните действия. В резултат ескалацията може да придобие собствена политическа и институционална динамика, при която използваните средства вече не служат на първоначално поставените стратегически цели, а стремежът за тяхното постигане бива изместен от стремежа да се избегнат политическите, репутационните и стратегическите разходи на отстъплението.
9. Преход към постхегемонен международен ред
Конфликтът илюстрира по-широкия процес на преразпределение на глобалната сила, при който способността на една държава едностранно да определя изхода от международните кризи постепенно намалява. В тази динамика се вписва и призивът на Доналд Тръмп към Китай да съдейства за деескалацията и възстановяването на корабоплаването през Ормузкия проток. Този ход постави под въпрос традиционната международна силова йерархия, в която Вашингтон изпълняваше ролята на гарант за сигурността на ключови глобални маршрути. Както отбелязва британският дипломат Аластър Крук в коментара си за книгата на Глен Дизен „Войната в Украйна и евразийският световен ред“, светът се намира в процес на „преход към многополярност“, при който установените механизми на западно доминирания ред постепенно губят предишната си определяща роля. В тази среда дори водещите сили са принудени да взаимодействат със своите стратегически конкуренти при управлението на кризи, които вече не могат да контролират самостоятелно [9].“ 
10. Устойчивостта на интервенционистката логика
Въпреки противоречивите резултати от предходни военни интервенции, интервенционизмът остава постоянен елемент от американската стратегическа култура. Неговата устойчивост се основава както на институционално утвърдени практики, така и на разбирането за американската мощ като средство за активно формиране на политическата среда и международния ред.
Както отбелязва Стивън Уолт, либералната хегемония е стратегия, която се стреми да използва американската мощ, за да „преобрази света по американски образец“. Тази логика може да бъде разгледана и през концепцията на Пол Кенеди за „имперското свръхразширяване“, допълнена от Джак Снайдър, според когото „стратегията за постигане на сигурност чрез експанзия рядко е ефективна“ [10]. Близка е и тезата на Джон Миършаймър за противоречието между либералните амбиции и ограниченията, които международната система налага върху тяхното осъществяване [11]. 

11. Размиване на границата между война и мир
Конфликтът на САЩ и Израел срещу Иран показва все по-условния характер на традиционното разграничение между война и мир. Както отбелязва Франк Г. Хофман, хибридната война съчетава конвенционални и нерегулярни средства с различни форми на принуда. Тяхното паралелно използване размива границите между мир и въоръжен конфликт и превръща стратегическото противопоставяне в продължителен и многопластов процес [12].
Кибероперациите, икономическият натиск, информационното въздействие и използването на прокси актьори позволяват стратегическото противопоставяне да се развива и под прага на открития междудържавен конфликт. В този контекст войната все по-трудно може да бъде разглеждана като ясно обособено във времето състояние и все повече придобива характер на продължителна стратегическа конфронтация, протичаща паралелно във военната, икономическата, информационната и технологичната сфера [13].
12. Ерозия на нормативните ограничения върху употребата на сила
Един от най-тревожните аспекти на конфликта е нарастващото напрежение между военната целесъобразност и установените ограничения върху употребата на въоръжена сила. Въпросите за пропорционалността, защитата на гражданската инфраструктура и допустимите основания за превантивни или изпреварващи удари все по-често се превръщат в предмет на остри правни и политически спорове. Действията и доктрините, свързвани с администрацията на Доналд Тръмп и правителството на Бенямин Нетаняху, поставят по-широкия въпрос доколко традиционните ограничения на международното право запазват възпиращата си сила в условията на продължителен конфликт.
Подобни тенденции не са без исторически прецедент и могат да бъдат наблюдавани и в други съвременни конфликти. По-същественият риск е постепенното утвърждаване на все по-свободните интерпретации на допустимата употреба на сила, при които изключенията се превръщат в установена практика, а нормативните ограничения все повече се подчиняват на политическа интерпретация.
В заключение, конфликтът показва не толкова отсъствие на исторически уроци, колкото ограничената способност те да бъдат използвани като инструменти за стратегическа адаптация. Погрешните възприятия, стратегическото свръхразширяване и ескалацията без ясно дефинирана политическа цел продължават да се възпроизвеждат въпреки натрупания опит. Както показва Робърт Джървис, устойчивите когнитивни рамки могат да ограничат способността на политическите лидери да преосмислят утвърдени допускания и да разпознават своевременно промените в стратегическата среда.
Същевременно конфликтът демонстрира и по-широката трансформация на международната сигурност. Тя все по-трудно може да бъде гарантирана едностранно или делегирана изцяло на външна сила, докато последиците от военната ескалация надхвърлят непосредствения театър на бойните действия и засягат регионалните баланси, енергийните и търговските потоци, финансовата стабилност и международните норми. В този контекст решенията на политическите лидери поставят фундаменталния въпрос за способността на военната мощ да произвежда устойчиви и предвидими политически резултати.
Ключовото предизвикателство остава способността натрупаният опит да бъде превърнат в навременна стратегическа адаптация, преди логиката на ескалацията и политическата инерция да ограничат възможностите за избор.

